สุนทร สุจริตฉันท์

สุนทร สุจริตฉันท์ (ชื่อเล่น: จี๊ด) มีชื่อเสียงจากการเป็นนักร้องนำของวงดนตรี รอยัลสไปรท์ส อดีตนักแสดง และผู้ประกาศข่าว ทางช่อง 9 อ.ส.ม.ท. โดยยังคงรับงานเป็นพิธีกร และทำธุรกิจสร้างสรรค์ กิจกรรมส่งเสริมการตลาด (Organizer)

**ประวัติ**
สุนทร เกิดที่อำเภอปากเกร็ด จังหวัดนนทบุรี ศึกษาระดับมัธยมที่โรงเรียนวัดเขมาภิรตาราม แล้วได้รับการชักชวนจาก สุชาติ คล้ายชัง หัวหน้าวงดนตรี จีไอ.คอนเนต ให้มาเล่นประจำตามสถานบันเทิงกลางคืน หลังจากร่วมวงได้ 3 ปี จึงย้ายไปอยู่วงโซลซิสเตอร์ ในตำแหน่งมือกลอง โดยตระเวนเล่นตามค่ายทหารอเมริกัน ในจังหวัดอุบลราชธานี จังหวัดอุดรธานี จังหวัดนครพนม และสัตหีบ จังหวัดชลบุรี ต่อมาเปลี่ยนชื่อวงเป็น แมคนิฟิเซ็นท์-เซเว่น (Magnificent-7) หรือ เอ็ม-เซเว่น (M-7) ซึ่งแปลว่าผู้ยิ่งใหญ่ทั้ง 7 ตามจำนวนนักดนตรีในวง จนกระทั่งทหารอเมริกัน ถอนทัพออกจากประเทศไทย ในปี พ.ศ. 2518 วงเอ็ม-7 จึงกลับมายังกรุงเทพมหานคร 
ช่วงเวลานั้น อดิศักดิ์ ประคุณหังสิต นักร้องนำวงดนตรี รอยัลสไปรท์ส ลาออกไปทำงานธนาคาร อำนาจ ศรีมา (หัวหน้าวง) และ เสริมเวช ช่วงยรรยง (ผู้ประสานงาน) จึงได้ชักชวนสุนทร มาเป็นนักร้องเพลงสากล จากนั้น วงรอยัลสไปรท์ส ก็เล่นตามไนท์คลับ อย่างอะลีบาบา และโรงแรมดุสิตธานี กรุงเทพฯ ต่อมา วงรอยัลสไปรท์ นำเพลงลูกทุ่งมาเรียบเรียงใหม่ เป็นแนวดิสโก ในชื่ออัลบั้ม ดิสโก้ลูกทุ่ง 1 โดยสุนทรร้องเพลง หนุ่มหมอแคน ซึ่งกระแสผู้ฟังให้การตอบรับเป็นอย่างดี รอยัลสไปรท์สจึงมีผลงานชุดต่อมา โดยแต่งเนื้อร้องภาษาไทย มาลงเข้ากับทำนองเพลงสากล คืออัลบั้ม เจงกิสข่าน และ อะลีบาบา และมีผลงานออกมาเรื่อย ๆ อย่าง ยิ้มแป้น สวยในซอย รักสิบล้อรอสิบโมง และ ลมจ๋า จนกระทั่งได้ร่วมแสดงภาพยนตร์ไทย ซึ่งกำกับโดย ไพจิตร ศุภวารี โดยมี ทูน หิรัญทรัพย์ และ จารุณี สุขสวัสดิ์ เป็นคู่พระนาง ส่วนสุนทร กับภัทรา ทิวานนท์ เป็นคู่รอง และสมาชิกของวงทุกคน ร่วมแสดงด้วย ต้นปี พ.ศ. 2529 ออกอัลบั้ม หยุดโลก กับรอยัลสไปรท์ส ทำให้โด่งดังสุดขีด และในปลายปีเดียวกัน วงออกอัลบั้ม สู่อวกาศ แต่ไม่ประสบความสำเร็จ รอยัลสไปรท์ส จึงต้องพักงานชั่วคราว
โดยสุนทร เข้าทำงานธุรกิจวิทยุ กับบริษัท มิสยู เอ็นเตอร์เทนเม้นท์ จำกัด จัดรายการวิทยุ เพลงคิดถึงคุณ ทางเอฟเอ็ม 90 เมกะเฮิร์ตซ์ (ต่อมาย้ายไปที่ เอฟเอ็ม 98 และ 97.5 เมกะเฮิร์ตซ์ ตามลำดับ) นอกจากนี้ สุนทรยังได้รับการเลือกตั้ง ให้เป็นสมาชิกสภาเทศบาลนครนนทบุรี (ต่อมาได้รับเลือกรวม 3 สมัย เป็นเวลา 12 ปี) และเป็นผู้ประกาศข่าว ทางไทยทีวีสีช่อง 9 อ.ส.ม.ท. ต่อมา สุนทรก็ขยายงานธุรกิจ โดยก่อตั้ง บริษัท สุจริตโปรโมชั่น จำกัด ลงทุนทำอัลบั้มให้ ยุ้ย ญาติเยอะ หลังจากนั้น เป็นกรรมการผู้จัดการ บริษัท เอ็มสตาร์ จำกัด ในเครือมีเดีย ออฟ มีเดียส์ ดูแลงานเพลงให้ กิ่ง-ภัทรา ทิวานนท์ จิ้งหรีดขาว วงศ์เทวัญ และ แจ็ค-ธนพล เป็นต้น แต่หลังจากนั้น เกิดวิกฤตเศรษฐกิจ สุนทรจึงหันไปทำรายการ ไอทีวีลูกทุ่งสัญจร ทางสถานีโทรทัศน์ไอทีวี ต่อมาในปี พ.ศ. 2548 กลับมารวมตัวกับเพื่อน ๆ วงรอยัลสไปรท์ส ออกผลงานชุด คนเก่งของฉัน
ปัจจุบัน สุนทรใช้ชีวิตอยู่ที่บ้านเกิด อำเภอปากเกร็ด และบ้านพัก ที่อำเภอหางดง จังหวัดเชียงใหม่ เป็นที่ปรึกษาสันนิบาตเทศบาลแห่งประเทศไทย ดูแลเรื่องประชาสัมพันธ์ และงานสัมมนาวิชาการ ดำเนินธุรกิจ บริษัท ซัคเซสแทรค จำกัด บริการรับเหมาก่อสร้าง รับจัดกิจกรรมส่งเสริมการตลาด (Organizer) และงานรับปรึกษาประชาสัมพันธ์ และยังคงรับงานพิธีกร, งานพากย์, วิทยากร และอาจารย์สอนร้องเพลง ในสถาบันดนตรีมีฟ้า รวมทั้งงานร้องเพลง และงานเขียนหนังสือด้วย

**ผลงานร่วมกับรอยัลสไปรท์ส**
 เจงกีสข่าน (พ.ศ. 2521)- มาหาพี่ (พ.ศ. 2522)- ถ้าจะบ้า (พ.ศ. 2523)- รักสิบล้อรอสิบโมง (พ.ศ. 2523)- เรื่องจิ๊บจ๊อย (พ.ศ. 2525)- หนึ่งไม่มีสอง (พ.ศ. 2525)- สวยในซอย (พ.ศ. 2525)- จีบจู๋จี๋ (พ.ศ. 2525)- หยุดโลก (พ.ศ. 2526)- สู่อวกาศ (พ.ศ. 2527)- รอยัลสไปรท์ส'28 ซูเปอร์เมดเล่ย์ฯ (พ.ศ. 2528)- มายาแฟนตาซี (พ.ศ. 2529)

**อัลบั้มรวมเพลง**
 จี๊ด สุนทร (ซูเปอร์ฮิต) (พฤษภาคม พ.ศ. 2533)- หัวกะทิ รวมญาติ (พ.ศ. 2539)- Big Broter Vol.2 (เมษายน พ.ศ. 2548)- Big Brothers HITS 3 (มิถุนายน พ.ศ. 2548)- ซูเปอร์ฮิตพันล้าน ชุด 1 (กุมภาพันธ์ พ.ศ. 2556)- มนต์เพลงลูกทุ่งพันล้าน (มีนาคม พ.ศ. 2557)- เพื่อชีวิตฮิตพันล้าน 2 (ธันวาคม พ.ศ. 2558)- เพลินเพลงเพื่อชีวิต (มิถุนายน พ.ศ. 2563)

**เพลงพิเศษ**
 เมตตาธรรม, เสียงนกเสียงกา ร่วมกับ แจ้ ดนุพล และ วินัย พันธุรักษ์ ในอัลบั้ม เมตตาธรรม (พ.ศ. 2528) - จัดทำขึ้นเพื่อเป็นกองทุนเพื่อเด็กไทย

**คอนเสิร์ต**
 พิธีกรในคอนเสิร์ต ร่วมช่วยชาติกับหลวงตามหาบัว (10 กรกฎาคม พ.ศ. 2546)- คอนเสิร์ต ตำนานเพลง 3 ทศวรรษอโซน่า (15 มิถุนายน พ.ศ. 2551)- คอนเสิร์ต 30 ปี แมคอินทอช วันวาน แห่ง...ความคิดถึง (รับเชิญ) (11 พฤศจิกายน พ.ศ. 2555)- คอนเสิร์ต การกุศล เสบียงบุญ อิน คอนเสิร์ต ร้อยรัก ร้อยใจ สายใยบุญ (27 มกราคม พ.ศ. 2556)- คอนเสิร์ต นิทรรศการ จัดฟัน รู้ทันไปหมด (7 กรกฎาคม พ.ศ. 2558)- คอนเสิร์ต MUSIC NEVER DIES by เศรษฐา ศิระฉายา (รับเชิญ) (8 พฤศจิกายน พ.ศ. 2559)- คอนเสิร์ต การกุศล อิ่มบุญ ละมุน เพลง (19 พฤศจิกายน พ.ศ. 2559)- คอนเสิร์ต รวมพี่ รวมน้อง ร่วมร้อง เรามีเรา (10 กรกฎาคม พ.ศ. 2560)- คอนเสิร์ต GSB Present 789 0's The Gallery Concert (14  กรกฎาคม พ.ศ. 2561)- คอนเสิร์ต เพื่อครู ชาลี อินทรวิจิตร & สุรพล โทณะวณิก สองศิลปินแห่งชาติ (9 สิงหาคม พ.ศ. 2563)- คอนเสิร์ต การกุศล แพทย์จุฟัา Charity Happy Melody 6789 ทศวรรษแห่งดนตรี Concert (7 ตุลาคม พ.ศ. 2566)

**ผลงานแสดงละครโทรทัศน์**
 หางเครื่อง (พ.ศ. 2529)- ทองเนื้อเก้า (พ.ศ. 2530)

**ผลงานแสดงภาพยนตร์**
 เพลงรักก้องโลก (พ.ศ. 2526)- ความรักไม่มีชื่อ (พ.ศ. 2533)

**อ้างอิง**
หมวดหมู่:บุคคลจากอำเภอปากเกร็ด
หมวดหมู่:นักร้องชายชาวไทย
หมวดหมู่:นักแสดงชายชาวไทย
หมวดหมู่:นักจัดรายการวิทยุ
หมวดหมู่:ผู้ประกาศข่าวช่อง 9-โมเดิร์นไนน์ทีวี
หมวดหมู่:นักธุรกิจชาวไทย
หมวดหมู่:บุคคลจากโรงเรียนวัดเขมาภิรตาราม